## Zakon o odlikovanjima i priznanjima Republike Hrvatske

### NN 33/1992 (12.6.1992.), Zakon o odlikovanjima i priznanjima Republike Hrvatske

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o odlikovanjima i priznanjima Republike Hrvatske

Proglašavam Zakon o odlikovanjima i priznanjima Republike Hrvatske,
kojeg je Sabor Republike Hrvatske donio na skupnoj sjednici Društveno-političkog
vijeća 4. lipnja 1992, Vijeća općina 4. lipnja 1992. i Vijeća udruženog
rada 4. lipnja 1992.

Broj: PA4-39/1-92.

Zagreb, 9. lipnja 1992.

Predsjednik Republike Hrvatske

**dr. Franjo Tuđman, v. r.**

---

## ZAKON

### o odlikovanjima i priznanjima Republike Hrvatske

I. OSNOVNE ODREDBE

Članak 1.

Odlikovanja Republike Hrvatske dodjeljuju se za zasluge u uspostavi,
promicanju i obrani hrvatske države, hrvatske državotvorne ideje, hrvatske
kulture, znanosti i gospodarstva te za ratne i vojne zasluge i obrani Republike
Hrvatske.

Odlikovanja imaju svoje minijaturne oznake.

Odlikovanja Republike Hrvatske su ordeni i spomenica.

Nositeljima određenih ordena može se dodijeliti i pravo na naslov viteza
Republike Hrvatske.

Članak 2.

Za zasluge u uspostavi, promicanju i obrani hrvatske države dodjeljuju
se Orden kralja Tomislava, Orden kralja Petra Krešimira IV, Orden kralja
Dmitra Zvonimira, Orden kneza Trpimira i Orden kneza Branimira.

Za zasluge u promicanju i obrani hrvatske državotvorne ideje, hrvatske
kulture, znanosti i gospodarstva dodjeljuju se Orden Hrvatskog zavjeta,
Orden Hrvatskog križa, Orden Ante Starčevića, Orden Stjepana Radića, Orden
Marka Marulića, Orden Ruđera Boškovića, Orden Danice Hrvatske, Orden Jurja
Julija Klovića, Orden Franje Lovrića, Orden Katarine Zrinske, Orden Bogoslava
Šuleka i Orden Nikole Tesle.

Za ratne i vojne zasluge u obrani Republike Hrvatske dodjeljuju ·se
Orden bana Josipa Jelačića, Orden Petra Zrinskoga i Frana Krste Frankopana,
Orden Nikole Šubića Zrinskoga, Orden kneza Domagoja i Spomenica domovinskog
rata 1990 - 1992.

Članak 3.

Priznanja Republike Hrvatske su Povelja Republike Hrvatske i Nagrada
Republike Hrvatske.

Članak 4.

Odlikovanja i priznanja Republike Hrvatske dodjeljuje predsjednik Republike
Hrvatske, samoinicijativno ili na prijedlog Komisije za odlikovanja i priznanja
u Uredu predsjednika Republike.

Članak 5.

Pojedinačni heraldički izgled i opis odlikovanja i njihovih minijaturnih
oznaka, način njihovoga nošenja i isticanja, izgled i opis pismena o dodjeli
odlikovanja i priznanja Republike Hrvatske te druga potanja pitanja od
važnosti za odlikovanja i priznanja Republike Hrvatske utvrđuju se Uredbom
Vlade Republike Hrvatske.

II. ODLIKOVANJA

A) ZA ZASLUGE U USPOSTAVI, PROMICANJU I OBRANI HRVATSKE DRŽAVE

Članak 6.

Orden kralja Tomislava dodjeljuje se državnicima i čelnicima međunarodnih
organizacija za zasluge u uspostavi, održanju i promicanju suvereniteta,
samostalnosti i samosvojnosti Republike Hrvatske.

Članak 7.

Orden kralja Petra Krešimira IV dodjeljuje se domaćim i stranim dužnosnicima
zaslužnima u uspostavljanju i promicanju međunarodnih odnosa Republike
Hrvatske i odnosa hrvatskog naroda s drugim narodima.

Članak 8.

Orden kneza Dmitra Zvonimira dodjeljuje se domaćim i stranim dužnosnicima,
drugim osobama i crkvenim dostojanstvenicima za zasluge u uspostavljanju
i promicanju odnosa hrvatske države i vjerskih zajednica, a posebice Crkve
u Hrvata.

Članak 9.

Orden kneza Trpimira dodjeljuje se domaćim i stranim državljanima sa
zaslugama za promicanje međunarodnog položaja i ugleda Republike Hrvatske
te uspostavu i promicanje odnosa Republike Hrvatske s drugim državama.

Članak 10.

Orden kneza Branfmira dodjeljuje se domaćim i stranim javnim djelatnicima
za zasluge u uspostavi, održanju i promicanju neovisnosti, samostojnosti
i semostalnosti Republike Hrvatske.

B) ZA ZASLUGE U PROMICANJU I OBRANI HRVATSKE DRŽAVOTVORNE IDEJE, HRVATSKE
KULTURE, ZNANOSTI I GOSPODARSTVA

Članak 11.

Orden Hrvatskog zavjeta dodjeljuje se osobama koje su značajno pridonijele
ostvarenju neovisnosti, samostojnosti i samostalnosti Republike Hrvatske.

Članak 12.

Orden Hrvatskog križa dodjeljuje se hrvatskim i stranim državljanima
koji su svojim mučeništvom i stradalništvom prldonijeli općoj borbi za
neovisnu i samostalnu Hrvatsku.

Orden Hrvatskog križa može se dodijeliti i posmrtno.

Članak 13.

Orden Ante Starčevića dodjeljuje se hrvatskim državljanima za domoljubne
zasluge u stvaranju i održanju ideje hrvatske državnosti u svim oblicima
društvenoga života.

Članak 14.

Orden Stjepana Radića dodjeljuje se hrvatskim državljanima sa zaslugama
za promaknuće svijesti o identitetu i samosvojnosti hrvatskog naroda te
gospodarske i kulturne neovisnosti Republike Hrvatske.

Članak 15.

Orden Marka Marulića dodjeljuje se hrvatskim i stranim državljanima
za zasluge u umjetničkom stvaralaštvu - književnosti, dramskom i filmskom
stvaralaštvu i drugim medijskim umjetničkim oblicima, kojima su ostvarena
međunarodna umjelnička dostignuća ili je posebice promaknuto političko,
kulturno i drugo nasljeđe hrvatskog naroda, odnosno Republike Hrvatske
u svijetu.

Članak 16.

Orden Ruđera Boškovića dodjeljuje se hrvatskim držvljanima za zasluge
u znanosti, medicini, tehnici, tehnologiji, informatici te izumiteljstvu
i njihovoj gospodarskoj i drugoj društvenoj primjeni, kojima su promaknuti
međunarodni znanstveni ili gospodarski ugled i položaj Republike Hrvatske
u svijetu ili je postignuto drugo dobro za građane Republike Hrvatske.

Članak 17.

Orden Danice Hrvatske dodjeljuje se hrvatskim državljanima za zasluge
u prosvjeti, novinarstvu i drugim sredstvima javnog priopćavanja, izdavačkoj
djelatnosti i drugim javnim djelatnostima, kojima su posebice promaknute
vrijednosti demokratskog društva i identiteta Republike Hrvatske u svijetu.

Članak 18.

Orden Juraja Julija Klovića dodjeljuje se hrvatskim i stranim državljanima
za zasluge u slikarstvu, kiparstvu i drugim likovnim umjetnostima kojima
je promaknut ugled hrvatskog naroda i Republike Hrvatske.

Članak 19.

Orden Franje Lovrića dodjeljuje se za zasluge u gospodarskom razvitku
i stvaranju moderne hrvatske države.

Članak 20.

Orden Katarine Zrinske dodjeljuje se hrvatskim državljankama za zasluge
hrvatske žene za promaknuće svijesti o identitetu i samostojnosti hrvatskog
naroda.

Članak 21.

Orden Bogoslava Šuleka dodjeljuje se hrvatskim i stranim državljanima
za zasluge u promicanju hrvatske kulture, jezika i znanosti.

Članak 22.

Orden Nikole Tesle dodjeljuje se hrvatskim i stranim državljanima za
zasluge u znanosti i izumiteljstvu kojima se promiće ugled Hrvatske u svijetu.

C) ZA RATNE I VOJNE ZASLUGE U OBRANI REPUBLIKE HRVATSKE

Članak 23.

Orden bana Josipa Jelačića dodjeljuje se hrvatskim časnicima, dočasnicima
i vojnicima za vrhunske zasluge strateškog značaja u oružanoj borbi i druge
domoljubne doprinose u ratnim uvjetima.

Članak 24.

Orden Petra Zrinskoga i Frana Krste Frankopana dodjeljuje se kao posmrtno
odlikovanje palim za hrvatsku državu.

Članak 25.

Orden Eugena Kvaternika dodjeljuje se teškim ranjenicima i invalidima
stradalim u oružanoj borbi za neovisnu i samostalnu Hrvatsku.

Članak 26.

Orden Nikole Šubića Zrinskoga dodjeljuje se za vrhunsku hrabrost za
učinjeni podvig u ratnim ili mirnodopskim uvjetima.

Članak 27.

Orden kneza Domagoja dodjeljuje se osobama koje je kao zapovjednike
postrojbi ili kao vojnike, odnosno gardiste ili pripadnike Ministarstva
unutarnjih poslova u ratnim operacijama, na kopnu, moru i u zraku, krasilo
junaštvo, viteštvo i humanost.

Članak 28.

Spomenica Domovinskog rata 1990.-1992. dodjeljuje se hrvatskim borcima,
sudionicima rata 1990. - 1992. godine.

III. PRIZNANJA

Članak 29.

Povelja Republike Hrvatske dodjeljuje se državama, međunarodnim organizacijama,
pravnim osobama, stranim državnicima i drugim građanima za zasluge u razvitku
i promicanju međunarodnog položaja Repubike Hrvatske te za doprinos znanstvenom,
kulturnom, gospodarskom i drugom razvitku Republike Hrvatske.

Članak 30.

Nagrada Republike Hrvatske dodjeljuje se jednom godišnje (na Dan državnosti)
pravnim osobama i državljanima Republike Hrvatške za najviše zasluge u
promicanju znanosti, gospodarstva, kulture, umjetnosti, športa i drugih
oblasti društvenog života u Republici Hrvatskoj.

IV. POSTUPAK DODJELE ODLIKOVANJA I PRIZNANJA

Članak 31.

Odlikovanja, Povelju Republike Hrvatske i Nagradu Republike Hrvatske
dodjeljuje predsjednik Republike Hrvatske svojim ukazom, samoinicijativno
ili na prijedlog Komisije za odlikovanja i priznanja.

Predsjednika i članove Komisije za odlikovanja i priznanja imenuje predsjednik
Republike iz redova javnih djelatnika Republike Hrvatske.

Komisija za odlikovanja i priznanja donosi poslovnik o svom radu.

Ukaz predsjednika Republike o dodjeli odlikovanja i priznanja objavljuje
se u "Narodnim novinama".

Članak 32.

Pismena o dodjeli odlikovanja, Povelje i Nagrade Republike Hrvatske
potpisuje predsjednik Republike Hrvatske.

Predsjednik Republike može ovlastiti predsjednika Komisije za odlikovanja
i priznanja da potpisuje pismena o dodjeli određenih odlikovanja.

Članak 33.

Inicijativu za dodjelu odlikovanja i priznanja mogu dati Zastupnički
i Županijski dom Sabora Republike Hrvatske, Vlada Republike Hrvatske, diplomatska,
konzularna i druga predstavništva Republike Hzvatske u inozemstvu, ministarstva
i drugi državni organi i tijela, vjerske zajednice, političke stranke,
udruženja građana i druge pravne osobe sa sjedištem na području Republike
Hrvatske.

Inicijatlva se podnosi Komisiji za odlikovanja i priznanja Republike
Hrvatske.

V. PRAVNI STATUS ODLIKOVANJA I PRIZNANJA

Članak 34.

Odlikovanja i priznanja nisu u pravnom prometu.

Nošenje, izrada i korištenje znakova i drugih predmeta sličnih odlikovanjima
nisu dopušteni.

Odlikovanja mogu nositi i isticati samo njihovi nositelji.

Odlikovanja se nose i ističu u svečanim prilikama.

Odlikovanja se ne smiju nositi i isticati na način i u prilikama u kojima
bi se vrijeđali ugled i dostojanstvo Republike Hrvatske.

Članak 35.

Odlikovanja i priznanja dodijeljena posmrtno predaju se užoj obitelji
osobe kojoj je odlikovanje ili priznanje dodijeljeno.

Odlikovanja i priznanja dodijeljena osobama koje nemaju uže obitelji
čuvaju se kod Komisije za dodjelu odlikovanja i priznanja ili se, po njenom
nahođenju, predaju prikladnom muzeju ili drugoj odgovarajućoj ustanovi.

VI. ODUZIMANJE ODLIKOVANJA I PRIZNANJA

Članak 36.

Odlikovanja i priznanja oduzima predsjednik Republike Hrvatske, ako
su nošenje i isticanje odlikovanja, postupanje i djelovanje nositelja odlikovanja
ili priznanja protivni svrsi njihove dodjele ili su u nesuglasju s pravnim
poretkom i moralnim zasadama u Republici Hrvatskoj.

Inicijativu za oduzimanje odlikovanja i priznanja Republike Hrvatske
mogu podnijeti tijela i osobe iz članka 33. ovoga Zakona.

Predsjednik Republike oduzima odlikovanja ili priznanja svojim ukazom.
Ukaz predsjednika Republike o oduzimanju odlikovanja i priznanja objavljuje
se u "Narodnim novinama".

VII. PRIJELAZNE I ZAVRŠNE ODREDBE

Članak 37.

Ovim Zakonom ne dira se u priznanja i nagrade koje se dodjeljuju po
posebnim propisima.

Članak 38.

Ovaj Zakon stupa na snagu osmoga dana od dana objave u "Narodnim
novinama".

Klasa: 060-01/92-01/03

Zagreb, 4. lipnja 1992.

SABOR REPUBLIKE HRVATSKE

Predsjednik Društveno-političkog vijeća

**Vice Vukojević, dipl. iur., v. r.**

Predsjednik Vijeća općina

**Luka Bebić, dipl. ing., v. r.**

Predsjednik Vijeća udruženog rada

**mr. Ivan Matija, v. r.**

Predsjednik Sabora

**dr. Žarko Domljan, v. r.**

Zakon, NN 33/1992-817
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)